Document ID: 31992R0601

A Tanács 601/92/EGK rendelete
(1992. március 2.)
az Albániából, az Észt Köztársaságból, a Lett Köztársaságból és a Litván Köztársaságból származó egyes textiltermékek behozatalára vonatkozó előzetes felügyeleti rendszer bevezetéséről
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre, és különösen annak 113. cikkére,
tekintettel a Bizottság javaslatára,
mivel a Közösség és tagállamai az európai politikai együttműködés keretében Brüsszelben 1991. augusztus 27-én tartot t rendkívüli miniszteri ülésen megerősítették elhatározásukat, hogy diplomáciai kapcsolatokat létesítenek az Észt Köztársasággal, a Lett Köztársasággal és a Litván Köztársasággal (a továbbiakban: a balti köztársaságok) és hangsúlyozták elkötelezettségüket az iránt, hogy támogatást kínálnak fel ezeknek az államoknak a gazdasági és politikai fejlődéséhez; mivel a textiltermékek kereskedelméről szóló, a Közösség és a Szovjetunió között 1991. június 3-án megkötött megállapodás [1] rendelkezései emiatt már nem alkalmazhatóak az e három országból származó textiltermékekre;
mivel a Közösség és Albánia közötti kereskedelemről és együttműködésről szóló megállapodás megtárgyalására vonatkozó 1991. szeptember 23-i tanácsi megbízással összhangban a Közösség várhatóan ezzel az országgal is megállapodást köt a textiltermékek kereskedelméről;
mivel a textiltermékek kereskedelméről szóló, Albániával és a balti köztársaságokkal megkötendő kétoldalú megállapodások véglegesítéséig rendelkezni kell az egyes ilyen termékek behozatalának előzetes közösségi felügyeletéről, ideértve azokat a termékeket, amelyeken passzív feldolgozási műveleteket végeznek; mivel ebben az esetben a kérdéses termékek szabad forgalomba bocsátását szabványos behozatali okmány bemutatásának feltételéhez kell kötni; mivel ezt az okmányt a tagállamoknak az importőr nyilatkozatát vagy egyszerű kérvényét követően bizonyos határidőn belül kell kiadniuk; mivel ez a behozatali okmány csak a behozatali szabályok megváltozásáig használható;
mivel az előzetes felügyelet e rendeletben meghatározott rendszere nem érinti az állami kereskedelmű országokból történő behozatal közös szabályairól szóló, 1982. június 30-i 1765/82/EGK tanácsi rendeletet [2], sem pedig a közösségi szinten nem liberalizált, állami kereskedelmű országokból származó termékekre vonatkozó behozatali rendelkezésekről szóló, 1983. november 14-i 3420/83/EGK tanácsi rendeletet [3];
mivel az e szabályok szerint ezekből az országokból importált textiltermékek származása meghatározásának és a származásellenőrzési eljárásoknak meg kell felelniük az ide vonatkozó, hatályos közösségi szabályoknak;
mivel a Közösség érdeke, hogy a közösségi felügyelet eredményeit illetően biztosított legyen a lehető legteljesebb információcsere a tagállamok és a Bizottság között,
ELFOGADTA EZT A RENDELETET:
1. cikk
(1) Ezt a rendeletet a 2. cikkben említett, Albániából és a balti köztársaságokból származó termékek behozatalára kell alkalmazni.
(2) E rendelet alkalmazásában a "származó termék" az ide vonatkozó, hatályos közösségi szabályokban megadott meghatározás szerint értendő. E termékek származását az adott esettől függően Albánia vagy a balti köztársaságok illetékes hatóságai által kiállított származási bizonyítvánnyal vagy a vonatkozó közösségi szabályokban engedélyezett egyéb formájú igazolással kell igazolni.
2. cikk
(1) A rendelet I. mellékletében felsorolt termékek behozatalát előzetes közösségi felügyeletnek kell alávetni, amelyet a 3. cikkben rögzített eljárásokkal összhangban végeznek el.
(2) Az (1) bekezdést kell alkalmazni azokra a II. mellékletben felsorolt termékekre is, amelyeken az ide vonatkozó, hatályos közösségi szabályokkal összhangban passzív feldolgozási műveleteket hajtottak végre.
3. cikk
(1) A közösségi felügyelet alá eső termékek szabad forgalomba bocsátását behozatali okmány bemutatásától teszik függővé. Ezt az okmányt a tagállamok legkésőbb a közösségi importőr egyszerű kérvényének benyújtása után öt munkanappal, díjmentesen adják ki minden igényelt mennyiségre vonatkozóan, a hatályos nemzeti törvényekkel összhangban, függetlenül attól, hogy a Közösségen belül hol található az importőr székhelye.
(2) Az importőr kérvényében a következőket kell feltüntetni:
a) az importőr neve és címe;
b) a termék leírása, hivatkozással a következőkre:
- KN-kódok,
- származási ország;
c) a szállítás várható időpontja(i) és helye(i).
(3) A 2. cikkben meghatározott felügyelet alá eső termékeket illetően a tagállamok minden hónap 10-éig értesítik a Bizottságot e termékek mennyiségéről és értékéről, amelyre vonatkozóan a megelőző hónapban behozatali okmányt bocsátottak ki.
Ezek a tagállamoktól származó adatok termékkategóriák és országok szerinti bontásban szerepelnek.
(4) Ha a termékek jellege vagy az adott körülmények úgy kívánják, a Bizottság valamely tagállam kérésére vagy saját kezdeményezésére meghatározhatja az adatszolgáltatás gyakoriságát.
(5) Ha szükséges, a Bizottság értesíti a tagállamokat az I. mellékletben felsorolt termékek Közösségbe történő behozatalának alakulásáról.
4. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1992. március 2-án.

Labels: 3
18
1